送趙推官衡州
作者：韓淲
朝代：宋

paragraphs: 著眼塵網外，納身詩社中。
樂哉萬好庵，劉驥尊酒同。
此事非外假，千載揚清風。
冰溪瑞峰高，更是章泉翁。
永貞志獨礪，探賾雅用充。
不知羣兒愚，一洗凡馬空。
祝融石鼓江，舊觀多巨公。
興懷南渡初，此地驚盲聾。
只今兩英蕩，遊宦未易逢。
所惜一未面，舊好本家通。
盡其我職學，公車自旌弓。
煌煌太宗業，樹立甚宏雄。
更願常用賢，更願常和戎。
官閒莫興寄，因來莫匆匆。